दंतेवाड़ा में 16 घंटे ठप रहा बीएसएनएल का नेटवर्क
बुधवार की शाम 6 बजे से गुरूवार की सुबह 10 बजे तक बीएसएनएल का मोबाइल नेटवर्क पूरी तरह ठप रहा, जिससे जिले का संपर्क देश व दुनिया के अन्य हिस्सों से कटा रहा। बास्तानार के नजदीक केबल में आए फाल्ट को दूर करने में बीएसएनएल के अमले को पूरे 16 घंटे लग गए। सवा 10 बजे मोबाइल सेवा बहाल तो हुई, लेकिन कमजोर सिग्नल के चलते बातचीत साफ सुनाई नहीं दे रही थी। बीते एक सप्ताह भर से मोबाइल सेवा की हालत खराब है, इसके बावजूद इसे दुरूस्त नहीं किया जा सका है। इस बारे में बीएसएनएल अफसरों का पक्ष लेने की कोशिश की गई, लेकिन अवकाश का दिन होने से संपर्क नहीं हो सका।
एक टेक्नीशियन पर 2 जिलों का भार है
जिला मुख्यालय स्थित टेलीफोन एक्सचेंज में पदस्थ इकलौते टेलीकॉम टेक्निशियन के भरोसे गीदम, दंतेवाड़ा, बचेली, किरंदुल, कटेकल्याण, नकुलनार स्थित एक्सचेंज का काम चल रहा है। इन एक्सचेंज के अतर्गत गांवों में लगे टावर की मेंटेनेंस और खराबी दूर करने के लिए अब तक अतिरिक्त कर्मियों की नियुक्ति नहीं की गई है। पड़ोसी जिले बीजापुर के भैरमगढ़ के एक्सचेंज के मेंटेनेंस का जिम्मा भी इसी टेक्नीशियन पर है, जिससे जिले में बीएसएनएल की मोबाइल सेवा को जल्द दुरूस्त करने में दिक्कतें आ रही हैं।
hin_Deva hin_Deva hin_Deva hin_Deva